Singa

**Singa** ([si.nga], ; ) merupakan salah satu ahli genus *[[Panthera]]*, yakni sejenis kucing besar dalam keluarga Felidae (rumpun kucing). Ia tergolong sebagai spesies terjejas di Senarai Merah IUCN sejak tahun 1996 kerana populasi taburan Afrika merosot sebanyak 43% sejak 1990-an. Populasi singa sukar dipelihara di luar kawasan perlindungan. Biarpun punca kemerosotan tidak dipastikan sepenuhnya tetapi kehilangan habitat dan pertembungan dengan manusia paling merisaukan. Populasi singa Afrika Barat digolongkan sebagai spesies terancam genting sejak 2016. Satu-satunya populasi singa liar yang ada di Asia adalah daripada jenis singa Asia, singa Asia digolongkan sebagai spesies terancam sejak 1986.

Singa yang hidup liar jarang ada yang hidup lebih lama daripada 10–14 tahun, lebih-lebih lagi hayatnya dipendekkan lagi oleh kecederaan akibat bergaduh. Singa dalam tawanan mampu hidup menjangkau 20 tahun. Singa lazimnya hidup di kawasan savana dan padang rumput, bahkan juga di kawasan belukar dan hutan. Singa jauh lebih gemar hidup berkawanan berbanding dengan spesies-spesies keluarga kucing lain. Sekawan singa terdiri daripada betina-betina bersaudara dan anak-anak serta segelintir jantan dewasa. Singa betina sering memburu secara berkumpulan, rata-ratanya memangsakan haiwan ungulat utama. Singa bukan sahaja merupakan pemangsa terulung, bahkan juga mahir sebagai mencari bangkai sebaik peluang yang ada untuk memperoleh 50 peratus bekalan makanannya. Singa diketahui memburu manusia, tetapi itu bukan tabiat biasanya. Singa merupakan haiwan nokturnal; ia  gemar tidur pada waktu siang dan bergiat pada waktu malam, lebih-lebih lagi pada waktu senja.

Singa jantan menonjol sekali rupanya dengan surai yang lebat, bahkan wajah singa jantan adalah simbol haiwan yang paling umum dikenali dalam budaya manusia. Wujudnya gambaran singa mulai usia Paleolitik Akhir dengan ukiran dan lukisan dari gua-gua Lascaux dan Chauvet di Perancis sejak 17,000 tahun dahulu, melalui hampir semua budaya zaman kuno dan pertengahan yang pernah mengenali singa. Singa digambarkan secara meluas dalam bentuk arca, lukisan, bendera, mahupun filem dan sastera moden. Singa dibela dalam kurungan sejak zaman Empayar Rom, malah dijadikan spesies yang "wajib" dipamerkan di zoo seluruh dunia sejak akhir abad ke-18. Taman-taman haiwan seluruh dunia bekerjasama mengadakan program pembiakan untuk singa Asia yang terancam.

## Etimologi
Perkataan singa dalam bahasa Melayu berasal dari perkataan सिंह *siṁha* dalam bahasa Sanskrit; ia menunjukkan bahawa spesies singa begitu asing di kawasan kepulauan Melayu pada zaman kuno lalu masyarakat setempahanya mula mengenali makhluk singa menerusi pengaruh India pada zaman sebelum kedatangan Islam.

## Taksonomi dan evolusi
Bahagian kedua nama saintifiknya *leo* berasal daripada bahasa Latin.

Saudara-saudara rapat singa tergolong dalam genus *[[Panthera]]*, iaitu harimau belang, harimau bintang salji, jaguar, dan harimau bintang. Kajian dari tahun 2006 dan 2009 menyimpulkan bahawa jaguar adalah spesies saudara kepada singa dan harimau bintang adalah takson saudara kepada klad jaguar/singa. Tetapi kajian 2010 dan 2011 menukar posisi harimau bintang dan jaguar. *P. leo* berevolusi di Afrika sekitar 1 juta dan 800,000 tahun dahulu sebelum tersebar di seluruh kawasan Holartik. Singa muncul dalam rekod fosil di Eropah buat kali pertama 700,000 tahun dahulu dengan spesies *Panthera leo fossilis* di Isernia, Itali. Daripada singa inilah turunnya singa gua (Panthera leo spelaea) yang muncul sekitar 300,000 tahun dahulu. Singa pupus di Eurasia utara di hujung pengglasieran terakhir sekitar 10,000 tahun dahulu; ini mungkin sampingan kepada kepupusan megafauna Pleistosen.

### Subspesies
Dari pertengahan abad ke-18 hingga pertengahan abad ke-20, 26 subspesies singa telah diperikan. Semuanya dibezakan dari segi rupa, saiz dan warna surai. Oleh sebab ciri-ciri ini banyak bezanya sesama individu, kebanyakan forma-forma ini mungkin bukan subspesies sejati, lebih-lebih lagi kerana berdasarkan bahan-bahan muzium yang mungkin mempunyai ciri-ciri morfologi yang "ketara tetapi abnormal". Sehingga tahun 2016, lapan subspesies diterima dan dikira sah.Sedangkan status subspesies singa Asia (P. l. persica) diterima umum, hubungan sistematik antara singa Afrika masih belum diselesaikan sepenuhnya. Variasi mitokondrion pada singa Afrika yang hidup kelihatan sederhana mengikut kajian-kajian terbaru, maka semua singa sub-Sahara kadang-kadang dikira sebagai satu subspesies. Bagaimanapun, kajian terbaru mendedahkan bahawa singa dari barat dan tengah Afrika berbeza genetik dengan singa selatan dan timur Afrika. Menurut kajian ini, singa Afrika Barat-Tengah lebih rapat dengan singa Afrika Utara dan Asia berbanding singa Afrika Selatan dan Timur. Penemuan ini mungkin dijelaskan dengan peristiwa kepupusan singa akhir Pleistosen di barat dan tengah Afrika, disusuli pendudukan semula kawasan tersebut oleh singa dari Asia.

Kajian-kajian terdahulu yang rata-rata tertumpu pada populasi-populasi singa di timur dan selatan Afrika sudah menunjukkan bahawa singa-singa ini boleh terbahagi kepada dua klad utama: satu ke barat Lembah Rengkahan Besar dan satu lagi ke timur. Singa Tsavo di Kenya timur lebih rapat genetik dengan singa Transvaal di Afrika Selatan, daripada singa Banjaran Aberdare di Kenya barat mahupun yang lebih ke barat seperti singa Uganda. Satu lagi kajian mendedahkan tiga jenis utama singa, iaitu satu Afrika Utara–Asia, satu selatan Afrika dan satu Afrika Tengah. Hasil kajian filogeografi menandakan bahawa Ethiopia tenggara, Somalia selatan dan Kenya utara adalah kawasan campuran genetik antara P. l. leo dan P. l. melanochaita, malahan singa di bahagian utara Afrika Tengah lebih dekat genetiknya dengan singa di Afrika Utara dan Barat, manakala singa di bahagian selatan Afrika Tengah pula lebih dekat dengan singa Selatan Afrika.

Berdasarkan morfologi 58 biji tengkorak singa di tiga buah muzium Eropah, subspesies krugeri, *nubica*, *persica*, dan senegalensis dinilai berasingan; tetapi bleyenberghi bertindan dengan senegalensis dan krugeri. Singa Asia *persica* paling jauh bezanya, sementara singa Tanjung mempuyai ciri-ciri yang mendekatkan lagi dengan P. l. persica daripada singa sub-Sahara yang lain.

Majoriti singa yang disimpan di zoo adalah kacukan pelbagai subspesies. Kira-kira 77% singa tawanan yang didaftarkan oleh Species360 tidak diketahui asal-usulnya. Sungguhpun demikian, singa-singa terbabit mungkin membawa gen-gen yang pupus di alam liar, dan oleh itu mungkin penting untuk memelihara kepelbagaian genetik keseluruhan singa. Disangka bahawa singa-singa yang diimport ke Eropah sebelum pertengahan abad ke-19 rata-ratanya singa Barbar dari Afrika Utara ataupun singa dari Tanjung.

#### Terkini
Ekoran pemerian pertama spesies singa oleh Carl Linnaeus, beberapa spesimen singa telah diperikan dan diusulkan sebagai subspesies. Daripada itu 11 disahkan pada 2005. Dari 2008 hingga 2016, Senarai Merah IUCN menggunakan hanya dua nama subspesies untuk singa, iaitu *P. l. leo* untuk populasi singa Afrika dan *P. l. persica* untuk populasi singa Asia.  Pada 2017, Pasukan Petugas Pengelasan Kucing dalam Kumpulan Spesialis Kucing Suruhanjaya Kemandirian Spesies IUCN menggolongkan populasi singa di Asia dan Afrika Barat, Tengah dan Utara kepada P. l. leo, dan yang Afrika Timur dan Selatan pula kepada *P. l. melanochaita*.

Jadual yang berikut berasaskan pengelasan spesies *Panthera leo* yang disediakan dalam *[[:en:Mammal Species of the World|Mammal Species of the World]]*. Ia juga mencerminkan pengelasan yang digunakan oleh penilai Senarai Merah IUCN serta semakan oleh Pasukan Petugas Pengelasan Kucing:

#### Pleistosen
Subspesies singa yang lain, atau spesies saudara singa moden, wujud pada zaman prasejarah:
* ''P. l. fossilis'', ''P. fossilis'' atau ''P. spelaea fossilis'', dikenali sebagai singa gua Eropah Pleistosen Tengah, mekar sekitar 500,000 tahun dahulu; fosil ditemui dari Jerman dan Itali. Lebih besar daripada singa Afrika moden, besarnya setading dengan singa gua Amerika dan sedikit besar daripada singa gua Eropah Pleistosen Awal.

* ''P. l. spelaea'' atau ''P. spelaea'', dikenali sebagai singa gua Eropah, singa gua Eurasia, atau singa gua Eropah Pleistosen Awal, muncul di Eurasia 300,000 hingga 10,000 tahun dahulu. Dikenali daripada lukisan gua Paleolitik, ukiran gading dan patung liat, bercirikan telinga capang, ekor berjambul, dan mungkin belang pudar seakan-akan harimau. Adapun lingkaran bulu atau surai primitif melilit leher, mungkin menandakan jantan, tetapi banyak adegan menunjukkan kelakuan memburu (iaitu betina).
* ''P. l. atrox'' atau ''P. atrox'', dikenali sebagai singa Amerika atau singa gua Amerika, banyak terdapat di benua Amerika dari Kanada hingga Peru pada Epok Pleistosen hingga sekitar 10,000 tahun dahulu. Bentuk ini merupakan klad saudara *P. l. spelaea*, dan mungkin muncul apabila sebuah populasi *P. l. spelaea* menjadi terpencil di selatan lembar ais benua Amerika Utara sekitar 340,000 tahun dahulu. Antara subspesies singa terbesar yang pernah wujud, panjang badannya dianggarkan .

## Ciri-ciri
Singa merupakan makhluk felid (kekucingan) dengan otot yang kekar, dada yang melengkung ke dalam, kepala bulat, leher pendek dan telinga bulat. Dalam kesemua felid bukan kacukan yang sedia wujud, singa di tangga kedua hanya mengekori harimau belang dari segi kepanjangan dan berat badan. Tengkoraknya amat serupa dengan harimau biarpun bahagian hadapan lazimnya lebih lekuk dan mendatar dengan bahagian postorbital yang agak pendek dan rongga hidung yang lebih lebar daripada harimau. Bagaimanapun, disebabkan betapa banyak variasi tengkorak sesama dua spesies, biasanya hanya struktur rahang bawah yang boleh digunakan sebagai penanda spesies yang meyakinkan. Singa terdapat dalam pewarnaan kuning air muda mahupun kelabu keperakan, mahupun merah kekuningan dan perang tua. Bahagian bawah selalunya lebih muda warnanya. Anak singa pula dilahirkan berbunga-bunga (tompok) hitam pada badan. Makin dewasa makin pudarlah bunga-bunga itu tetapi bunga-bunga yang pudar sering kelihatan pada bahagian paha dan bawah.Singa adalah satu-satunya anggota rumpun kucing yang mempamerkan dimorfisme seksual yang ketara. Singa jantan lebih tegap dengan kepala yang lebih lebar di samping surai lebat tumbuh ke bawah dan ke belakang dan melitupi sebahagian besar kepala, leher, bahu dan dada. Surai singa biasanya berwarna keperangan dengan sedikit bulu berwarna kuning, karat dan merah. Ciri-ciri paling menonjol yang dikongsi oleh betina dan jantan adalah ekor yang berhujungkan jambak yang berbulu tebal dan berwarna gelap. Pada sesetengah singa, jambak ini menutupi sebatang "duri" atau "susuh" keras sepanjang kira-kira 5 mm yang terbentuk daripada cantuman ruas-ruas tulang ekor. Singa adalah satu-satunya felid yang berjambak ekornya – tidak diketahui fungsi jambak dan durinya. Jambak ini tiada sewaktu lahir tetapi berkembang sekitar umur   bulan hingga menjadi ketara pada 7&nbsp;bulan.Nowak menyatakan bahawa berat badan lazim singa adalah  untuk jantan dan  untuk betina. Saiz singa berbagai-bagai seluas taburan, misalnya populasi selatan Afrika di Zimbabwe, Kalahari dan Taman Kruger (P. l. bleyenberghi, P. l. vernayi, or *P. l. krugeri*) mencatatkan purata  untuk jantan dan  untuk betina, berbanding singa Afrika Timur pada  untuk jantan dan  untuk betina. Ukuran panjang badan jantan dari kepala ke pinggul dilaporkan dari  dengan panjang ekor . Ukuran panjang badan betina dari kepala ke pinggul dilaporkan dari , dengan panjang ekor . Panjang badan maksimum  yang sering dipetik pula lebih sesuai dengan forma Pleistosen yang pupus seperti singa Amerika, apalagi singa moden yang sebesar mana pun hanya ketinggalan beberapa sentimeter.

Rekod-rekod ukur timbang daripada rekod memburu adalah seperti berikut: yang panjang sekali hampir  untuk singa Afrika Barat Daya yang ditembak berhampiran Mucusso, Angola selatan pada 1973, dan yang berat sekali  untuk singa Afrika Tenggara yang ditembak di luar Hectorspruit di timur Transvaal, Afrika Selatan pada 1936. Satu lagi singa terlebih besar, iaitu singa Afrika Timur yang ditembak berdekatan Gunung Kenya, beratnya . Juga dilaporkan singa Asia terlebih besar.

### Surai

Singa jantan dewasa menumbuhkan surai yang menonjol di keliling kepala; surai ini mempunyai bulu-bulu perang, hitam dan kuning keemasan;singa betina pula lazim tumbuh lingkaran bulu sahaja tetapi jarang sekali ada yang tumbuh surai. Surai singa subspesies di Asia lebih jarang daripada surai singa di Afrika.

Keadaan, ketiadaan, warna dan kelebatan surai dikaitkan dengan keadaaan genetik, kematangan seksual, iklim dan pengeluaran hormon testosteron. Singa yang sihat mempunyai surai yang makin gelap dan lebat. Singa betina cenderung berpasangan dengan jantan yang paling lebat dan gelap surainya.  Kajian di Tanzania mendapati singa-singa jantan yang lebih gelap dan panjang surai lebih kuat berlaga, membiak dengan lebih lama dan kemandirian anaknya pun lebih tinggi, tetapi susah hidup pada musim-musim yang lebih panas. Di kawasan Taman Negara Penjari, Benin, hampir semua jantan Afrika Barat tiada surai atau atau pendek surainya. Singa Afrika jantan tanpa surai juga dilaporkan di Senegal, Sudan (Taman Negara Dinder), dan Kenya (Taman Negara Tsavo Timur), bahkan singa jantan putih asli dari Timbavati juga tidak tumbuh surai. Hormon testosteron dikaitkan dengan pertumbuhan surai; maka singa yang dikembiri selalunya pendek atau tiada surai kerana pembuangan buah zakar membantutkan pengeluargan testosteron. Di samping itu, testosteron berlebihan mungkin juga punca populasi-populasi  singa betina di utara Botswana tumbuh surai.

Ahli sains pernah percaya bahawa keterbezaan sesetengah subspesies dapat disahkan dari segi morfologi, termasuk saiz surai. Morfologi digunakan untuk mengenal pasti subspesies seperti singa Barbar dan singa Tanjung yang mempunyai surai yang paling lebat dan panjang di kalangan singa liar. Akan tetapi, kajian menunjukkan bahawa faktor persekitaran seperti purata suhu persekitaran mempengaruhi warna dan saiz surai singa. Misalnya, surai pada singa-singa di zoo Amerika Utara dan Eropah lebih lebat kerana suhu persekitaran lebih dingin. Oleh itu surai bukan petanda yang sesuai untuk mengenal pasti subspesies.

Lukisan gua tentang singa Eropah rata-ratanya hanya memaparkan singa tanpa surai memburu. Ada yang mengatakan bahawa ini bukti bahawa jantan spesies ini tiada surai, akan tetapi, memandangkan pemburuan sering melibatkan kawanan betina, anggapan ini tidak disahkan. Di gua Chauvet terdapat lakaran kasar dua ekor singa tanpa surai yang berjalan bersampingan dengan seekor tertutup di belakang satu lagi. Ini ditafsirkan oleh seorang penyelidik sebagai "satu pasangan" yang menegaskan persepsinya bahawa singa yang lebih besar, iaitu yang tertutup tersebut, terdapat skrotum. Sekali lagi, ini satu tafsiran yang sangat individu tanpa sebarang kata sepakat di kalangan pakar yang menggkaji lakaran tersebut, maka tidak dapatlah kesimpulan dari segi saintifik.

### Variasi warna
Singa putih bukanlah subspesies yang berlainan tetapi morf istimewa dengan keadaan genetik *leusisme* yang menyebabkan pewarnan yang lebih pucat seakan-akan harimau putih. Keadaan ini serupa dengan melanisme yang menyebabkan harimau kumbang. Bukanlah balar (albino) kerana terdapat pigmentasi pada mata dan kulit. Singa Transvaal (*Panthera leo krugeri*) putih terdapat segelintir individu di sekitar Taman Negara Kruger dan Hutan Simpan Buruan Persendirian Timbavati di timur Afrika Selatan, tetapi lebih umum dijumpai dalam kurungan di bawah pemilihan terkawal pembiak baka. Warna bulu yang luar biasa cerahnya disebabkan oleh alel resesif. Dilaporkan bahawa singa putih dibiakbakakan di perkhemahan Afrika Selatan untuk dijadikan bahan trofi apabila dibunuh dalam pemburuan terkawal. Diperikan pula seekor singa Asia serba gelap di Khuzestan, Iran, oleh Austen Henry Layard yang mengatakan bahawa warnanya perang tua dengan tompokan yang seakan-akan hitam.

## Kelakuan

Singa meluangkan banyak masa untuk berehat iaitu selama kira-kira 20&nbsp;jam sehari. Biarpun boleh aktif pada bila-bila waktu, aktiviti singa lazimnya memuncak selepas waktu senja dengan waktu bergaul, membersihkan bulu dan berkumuh. Ini disusuli oleh kenaikan aktiviti sekejap-sekejap sepanjang malam hingga subuh, pada ketika aktiviti memburu sering dijalankan. Singa menghabiskan purata dua jam sehari dengan berjalan dan 50 minit dengan makan.

### Pergaulan sosial
Singa adalah ahli yang paling giat bergaul daripada rumpun felid (kucing) yang rata-rata hidup sendirian. Terdapat dua jenis kelakuan sosial. Yang pertama ialah *residen*, iaitu singa yang hidup dalam kalangan singa-singa betina bersaudara, pasangan mengawan masing-masing dan anak-anaknya. Jenis kawanan ini dalam bahasa Inggeris dipanggil *pride*. Singa-singa betina membentuk unit sosial yang stabil dalam kawanan dan tidak senang menerima betina dari luar. Keahlian hanya berubah dengan kelahiran dan kematian betina, namun ada juga betina yang berhijrah keluar.  

Sungguhpun ada diperhatikan kawanan besar sebanyak 30 ekor, namun *pride* pada puratanya terdiri daripada kira-kira 15 ekor singa; termasuk beberapa ekor betina, sebanyak empat jantan (disebut *coalition* kalau lebih daripada seekor) dan anak-anak dari kedua-dua jantina. Yang terkecuali dari pola ini hanya singa Tsavo yang sentiasa hanya seekor jantan. Anak jantan dikeluarkan dari kawanan kelahiran setelah matang pada umur kira-kira dua hingga tiga tahun. Jantan ahli kawanan sering tinggal di pinggiran wilayah untuk berjaga-jaga. 

Kelakuan sosial kedua dipanggil *nomad* yang lebih luas taburannya, sama ada secara bersendirian ataupun berpasangan. Singa jantan bersaudara yang keluar dari kawanan kelahiran lebih kerap diperhatikan berpasangan. Ingat bahawa singa boleh bertukar gaya hidup; nomad boleh jadi residen dan begitu juga yang sebaliknya. Interaksi antara singa kawanan dan nomad selalunya dingin, namun betina kawanan dalam estrus boleh mengizinkan jantan menghampiri mereka.

Jantan dan betina sekali boleh mempertahankan kawanan daripada ancaman luar, tetapi jantan lebih sesuai kerana susuk badan yang lebih tegap. Sesetengah individu memimpin untuk menentang ancaman sementara yang lain mengekori. Setiap singa mendapat peranan tentu dalam kawanan. Yang mengekori boleh memberikan khidmat yang berharga kepada kawanan. 

Juga dihipotesiskan bahawa ada ganjarannya bagi ketua yang mengusir ancaman luar, dan itu secara tidak langsung mempengaruhi pangkat-pangkat betina dalam kawanan. Jantan ahli kawanan mesti mempertahankan hubungannya dengan kawanan daripada jantan luar yang cuba menegangkan hubungannya dengan kawanan.

### Memburu dan pemakanan

Singa merupakan makhluk hiperkarnivor yang tidak terlalau cerewet memilih mangsa dan memburu secara berkelompok. Mangsanya rata-rata terdiri daripada mamalia, khususnya ungulat, terutama sekali ''wildebeest'', kuda belang, kerbau, dan zirafah di Afrika dan chital, rusa sambar, nilgai, babi hutan, dan sebagainya di India. Singa Afrika mengutamakan mangsa seberat  sementara mengelak dari gajah, badak sumbu dan badak air dewasa, dan juga haiwan yang terlalu kecil seperti arnab. Sungguhpun demikian, gazel Thomson dan warthog sering diburu kalau ada biarpun di bawah takat berat ideal tersebut. 

Di kebanyakan kawasan, tiga perempat pemakanan singa terdiri daripada sejumlah spesies yang terhad. Di Taman Negara Serengeti, majori mangsa ialah wildebeest, kuda belang dan gazel. Di Taman Negara Kruger, zirafahlah mangsa yang paling umum, sementara di Taman Manyara, kerbau Tanjung membentuk 62% daripada pemakanan singa kerana kepadatan tinggi kerbau.

Di Delta Okavango dengan perubahan mangsa bermusim yang ketara, tiga perempat pemakanan singa boleh terdiri daripada lapan spesies. Sekali-sekala badak air dewasa dimakan di Taman Negara Gorongosa sementara anak haiwan pula kerap diburu di Taman Negara Virunga. Selain daripada saiznya, badak air sukar dijadikan mangsa kerana gemar berendam dalam air.

Singa di Savuti, Botswana telah menyesuaikan diri untuk memburu gajah muda ketika musim kemarau, malah dilaporkan bahawa kawanan 30 ekor singa membunuh individu gajah antara 4 dan 11 tahun.  Singa juga menyerang ternakan domestik, terutama sekali singa di India. Antara mangsa yang ganjil ialah landak dan reptilia kecil. Singa juga membunuh pemangsa lain seperti cheetah, harimau bintang dan dubuk, tetapi jarang makan.

Singa muda mula-mula mempamerkan lagak menghendap sekitar umur tiga bulan, tetapi tidak menyertai aktiviti memburu sehingga mencecah umur sekurang-kurangnya setahun. Singa mula memburu dengan berkesan pada umur dua tahun. Singa tunggal mampu menjatuhkan mangsa yang jadi dua kali berat sendiri seperti kuda belang dan wildebeest, sementara memburu zirafah dan kerbau sendiri teralalu tinggi risikonya. Singa memburu secara berkelompok biasanya lebih berjaya. 

Dalam kawanan, kebanyakan pemburuan dilakukan oleh singa betina. Biasanya ketika memburu, setiap betina mengambil kedudukan yang selesa untuknya, sama ada menghendap mangsa yang bergerak lalu menyerang, ataupun berjalan kurang jauh di tengah kumpulan lalu melompat keluar dari kelompok dan menangkap. Jantan ahli kawanan tidak selalu menyertai pemburuan beramai-ramai. Akan tetapi, adanya bukti bahawa singa kawanan sama berjaya dengan betina, sebagai pemburu solo yang menyerang hendap mangsa dalam semak-samun. 

Singa tidaklah istimewa dari segi stamina – contohnya, jantung singa betina hanya mencakupi 0.57% daripada berat badannya (jantan pula 0.45%), sementara jantung dubuk hampir 1% berat badannya. Oleh itu, singa hanya berlari laju dalam pecutan singkat, dan oleh itu perlu dekat dengan mangsa sebelum memulakan serangan. Singa mendapat kelebihan dalam keadaan yang mengurangkan keterlihatan; kebanyakan bahaman berlaku dalam tempat terlindung atau pada waktu malam gelap.

Serangannya singkat tetapi penuh kuasa; singa cuba menangkap mangsa dengan luruan cepat diikuti lompatan akhir. Mangsa biasanya dibunuh dengan mencekik, yang boleh memutuskan aliran darah atau oksigen ke dalam otak; ataupun singa menyumbatkan mulut dan hidung mangsa dengan rahang sehingga mangsa lemas. Mangsa selalunya dimakan di lokasi pemburuan, tetapi ada kalanya mangsa besar diseret ke dalam lindungan. Singa sering bergaduh merebut-rebut bunuhan, khususnya jantan.

pabila kekurangan makanan, anak singa paling menderita. Apabila cukup makanan, semua ahli kawanan dapat makan sehingga kenyang, termasuk singa tua dan kurang upaya yang cukup makan dengan sisa tinggalan. Bunuhan makin besar makin dikongsi. Betina dewasa memerlukan purata kira-kira  daging sehari, dan jantan pula kira-kira . Seekor singa dapat melahap sekali makan sebanyak  hingga kenyang; jika ia tidak habis makan semua bunuhan ia akan berehat selama satu jam sebelum sambung makan. Pada hari panas, kawanan boleh berteduh dengan seekor dua jantan berjaga-jaga. Singa akan menjaga bunuhan daripada dari pebangkai seperti burung hering dan dubuk.Singa lebih gemar mencari bangkai apabila ada kesempatan, apalagi 50% daripada pemakanan terdiri daripada bangkai. Singa mencari haiwan yang mati sama ada secara semula jadi atau dibunuh oleh pemangsa lain, serta berjaga-jaga untuk burung hering yang terbang berpusing-pusing sebagai tanda adanya haiwan yang mati atau dalam bahaya. Sebenarnya, bangkai yang dimakan oleh dubuk dan singa rata-ratanya lebih dibunuh oleh dubuk daripada singa.

### Pembiakan dan kitaran hidup
Kebanyakan singa betina membiak sebaik sahaja berumur empat tahun. Singa tidak mengawan pada musim tertentu, malah betinanya poliestrus (mengovum lebih sekali setahun). Seperti mana zakar kucing lain, zakar singa jantan mempunyai duri yang pacak ke belakang. Ketika menarik keluar zakar, duri mencakar dinding faraj betina yang mungkin menyebabkan pengovuman. Singa betina boleh mengawan dengan lebih daripada seekor jantan setiap kali naik berahi.Tempoh kebuntingan purara kira-kira 110&nbsp;hari, kemudian betina melahirkan satu hingga empat ekor anak seperinduk di dalam jerumun yang terlindung (seperti belukar, mensiang, gua dsb.) jauh dari kawanan. Betina lazimnya memburu sendiri sedangkan anak masih lemah, dan kekal dekat dengan jerumun anak. Anak singa dilahirkan buta – matanya tidak celik sehingga kira-kira seminggu selepas lahir. Anak beratnya , mula merangkak sehari dua selepas lahir dan berjalan kira-kira umur tiga minggu. Betina memindahkan anak ke jerumun baru beberapa kali sebulan, menggonggong satu demi satu di tengkuk leher, untuk mengelakkan bau berkumpul di satu jerumun sehingga menarik perhatian pemangsa.Ibu singa biasanya tidak kembali ke dalam kawanan bersama anak-anak sehingga anak-anak berumur enam hingga lapan minggu. Kadang-kadang kemasukan kawanan lebih awal, apalagi jika singa betina lain melahirkan anak pada masa yang sama. Contohnya, betina-betina sekawan lazimnya segerak kitaran pembiakan, malah ramai-ramai membesarkan dan menyusukan anak (setelah anak melepasi peringkat awal keterasingan bersama ibu) yang menyusu secara rambang daripada semua betina yang bersusu dalam kawanan. Keserentakan kelahiran juga mempunyai kelebihan yang mana anak-anak lebih kurang sama saiz, dan oleh itu peluang kemandirian sama rata kerana tiada anak besar yang mendominasi anak kecil.Apabila diperkenalkan ke dalam kawanan, anak singa mula-mula tidak yakin apabila berdepan dengan singa betina selain ibu. Kemudian mereka mula mendalami kehidupan dalam kawanan dengan bermain sesama sendiri atau cuba bermain dengan dewasa. Betina yang beranak sendiri lebih mungkin menerima anak betina lain daripada betina tanpa anak. Penerimaan jantan terhadap anak pula berbagai-bagai – ada yang sabar membiarkan anak bermain dengan ekor atau surainya, dan ada yang menggeram sambil memukul anak pergi.

Bercerai susu selepas enam ke tujuh bulan. Singa jantan mencapai kematangan pada kira-kira 3 tahun, dan pada umur 4–5 tahun, ia mampu mencabar dan menggulingkan jantan dewasa yang dikaitkan dengan kawanan lain. Singa jantan mula menua dan melemah dalam umur 10 dan 15 tahun paling lewat. Lagipun, apabila singa jantan mengusir singa jantan sedia ada, penakluk sering menghapuskan sebarang anak muda yang ada, mungkin kerana betina tidak subur sehingga anak matang atau mati. Singa betina akan berusaha membela anaknya daripada jantan penceroboh, tetapi jarang berjaya. Barangkali berjaya apabila tiga ke empat ekor ibu sekawan bergabung menentang seekor jantan. Punca-punca kematian anak yang lain termasuk kebuluran atau ditinggalkan serta dimakan harimau bintang, dubuk dan anjing liar.  Keseluruhannya, sebanyak 80% anak mati sebelum dua tahun.

Tidak seperti yang disangka ramai, bukan hanya jantan yang diusir dari kawanan untuk menjadi nomad, namun kebanyakan betina tentu kekal dengan kawanan kelahiran. Akan tetapi apabila kawanan menjadi terlalu besar, generasi betina seterusnya mungkin terpaksa keluar untuk membuka wilayah sendiri. Lagipun, apabila jantan baru mengambil alih kawanan, singa remaja jantan mahupun betina mungkin diusir.Singa jantan mahupun betina boleh bergaul secara homoseksual. Singa didapati terlibat dalam kegiatan bercinta-cinta homoseksual berkumpulan. Singa jantan juga bergeser-geseran kepala sambil bergolek-golek sebelum membuat-buat setubuh.

### Kesihatan

Biarpun singa dewasa tiada pemangsa semula jadi, bukti menunjukkan bahawa kebanyakan singa mati akibat keganasan manusia atau singa lain. Singa sering menyebabkan kecederaan parah pada satu sama lain, sama ada ahli-ahli berlainan kawanan yang saling bertembung dalam pertikaian wilayah, ataupun ahli-ahli sama kawanan merebut-rebut mangsa. Singa dan anak singa lumpuh mungkin menjadi mangsa dubuk, harimau bintang, ataupun dipijak-pijak oleh kerbau atau gajah, malah singa cuai mungkin menjadi cacat teruk ketika memburu.

Pelbagai spesies sengkenit sering menjangkiti kawasan telinga, leher dan groin singa. Sesetengah spesies cacing pita genus *Taenia* dewasa telah diasingkan daripada usus, yang mana singa termakan larvanya daripada daging antelop. Singa di Kawah Ngorongoro terjejas oleh wabak lalat kandang (*[[:en:Stable_fly|Stomoxys calcitrans]]*) pada 1962; menyebabkan singa bertompok-tompok darah dan kurus-kering. Singa cuba melarikan diri daripada gigitan lalat dengan memanjat pokok atau menyusupi lubang dubu; banyak yang mati atau berpindah apabila jumlah susut dari 70 ke 15 individu. Wabak terbaru pada 2001 meragut nyawa enam ekor. Singa, terutamanya yang dikurung, terdedah kepada virus distemper kanin (CDV), virus imunodefisiensi kucing (FIV), dan peritonitis berjangkit felin (FIP). CDV tersebar melalui anjing bela jinak dan karnivora lain; sebuah wabak 1994 di Taman Negara Serengeti menyebabkan banyak singa tumbuh gejala neurologi seperti sawan. Ketika wabak ini, beberapa ekor singa mati akibat pneumonia dan ensefalitis. FIV yang serupa dengan HIV biarpun tidak diketahui menjejaskan singa, tetapi cukup membimbangkan pada kesannya terhadap kucing bela jinak hinggakan Species Survival Plan mengesyorkan ujian sistematik pada singa kurungan. Ia berlaku dengan kekerapan tinggi hingga endemik di beberapa populasi singa liar, tetapi rata-rata tiada pada singa Asia dan Namibia.

### Komunikasi
Pergaulan singa ketika berehat berlaku melalui beberapa kelakuan, dan gerak-geri ekspresifnya berkembang maju. Gestur sentuhan damai yang umum sekali adalah saling bergesel kepala dan saling menjilat, yang serupa dengan primat membersihkan bulu. Bergesel kepala – menggesel-geselkan dahi, muka dan leher pada singa lain – nampaknya satu bentuk tegur sapa, kerana ia sering kelihatan selepas seekor singa berjauhan daripada yang lain, atau selepas perkelahian. Jantan sering menggesel jantan lain, sementara anak dan betina menggesel betina lain. Saling menjilat sering berlaku serentak dengan saling menggesel; yang dijilat tampak merasai kesenangan. Kepala dan leher adalah anggota badan yang paling kerap dijilat yang mungkin timbul daripada keperluan kerana singa tidak boleh menjilat anggota tersebut sendiri.Singa mempunyai pelbagai ekspresi wajah dan postur badan sebagai isyarat. Antara ekspresi wajah yang umum ialah membuat muka seringai apabila singa menghidu isyarat kimia dan membuka mulut dengan menayangkan gigi, mengangkat mancung, berkedut hidung, tutup mata dan lentur telinga. Singa juga membuat kesan kimia dan tampak; jantan menyemburi dan mengorek tanah dan objek di dalam wilayahnya.

Singa banyak sekali vokalisasinya; yang menjadi titik tengah komunikasi bukanlah isyarat diskret tetapi variasi pada keamatan dan nada suara. Kebanyakan vokal singa berbentuk menggeram/menderam, mengiau dan mengaum. Juga terdapat bunyi dengkur, merungut dan dengung. Singa sering mengaum secara tipikal sekali, bermula dengan sedikit ngauman garau yang beransur-ansur menjadi ngauman pendek-pendek. Singa paling kerap mengaum pada waktu malam; bunyinya yang mampu kedengaran dari sejauh , digunakan untuk mengumumkan kehadiran singa. Singalah yang paling lantang ngauman mana-mana kucing besar.

## Taburan dan habitat

### Afrika
Di benua Afrika, singa boleh ditemui di padang rumput savana di mana tersebarnya pokok *[[Acacia]]* yang digunakan sebagai teduhan untuk singa.  Habitat singa asalnya mencakupi sebahagian besar Afrika kecuali zon hutan hujan tengah dan gurun Sahara. Singa pupus di utara sebelum akhir abad ke-20.

### Eurasia

Singa pernah menduduki sebahagian besar benua Eurasia selatan, menjangkau dari Yunani hingga India. Herodotus pernah mengkhabarkan bahawa singa umum ditemui di Yunani sekitar 480 SM; lebih-lebih lagi bahawa ketika raja Parsi Xerxes berarak serentas Yunani, unta-unta angkutan beliau diserang oleh singa. Aristotle membilang singa itu jarang ditemui pada 300 SM. Menjelang tahun 100 M, singa sudah punah di kawasan terbabit. Terdapat populasi singa Asia yang hidup selewat abad ke-10 di Caucasus, petempatan Eropah terakhirnya.  Spesies singa terhapus dari Palestin menjelang Zaman Pertengahan, dan dari kebanyakan tempat Asia yang tinggal selepas ketibaan senjata api yang sedia ada pada abad ke-18. Dari akhir abad ke-19 hingga akhir abad ke-20, singa menjadi pupus di Asia Barat Daya. Sehingga akhir abad ke-19, singa lenyap dari negara Turki dan kebanyakan kawasan utara India, manakala kali terakhir kelihatan singa Iran yang hidup adalah pada tahun 1942, kira-kira 65 kilometer di barat laut Dezful, sedangkan bangkai singa betina ditemui di tebing sungai Karun, Wilayah Khūzestān pada 1944. Semenjak itu tiadanya laporan mengenai singa hidup yang boleh disahkan dari Iran.

Singa Asia kini hanya hidup di dalam dan sekitar Hutan Gir di rantau barat laut India. Kira-kira 500 ekor singa hidup di kawasan perlindungan seluas 1,412 kilometer persegi yang mencakupi sebahagian besar hutan di negeri Gujarat. Jumlah singa berkenaan meningkat dari 180 ke 523 ekor terutamanya kerana pulihnya spesies mangsa semula jadi. Habitat singa India merupakan campuran hutan savana yang kering dan hutan belukar daun luruh yang kontang sekali.

## Status populasi dan pemuliharaan

Kebanyakan singa kini tinggal di Afrika timur dan selatan, malah jumlahnya kian merosot pada kadar 30–50% setiap 20 tahun di separuh akhir abad ke-20. Anggaran populasi singa Afrika antara 16,500 dan 47,000 ekor yang hidup liar pada 2002–2004, iaitu rendah daripada anggaran 1990-an yang sebanyak 100,000 ekor dan barangkali 400,000 ekor pada 1950. Punca utama penurunan termasuk wabak dan gangguan manusia. Kehilangan habitat dan pertembungan dengan manusia dianggap ancaman paling besar kepada singa. Populasi yang tinggal lazimnya terpencil dari satu sama lain dari segi geografi, maka boleh jadi pembiakbakaan dalam, dan akibatnya kepelbagaian genetik menurun. Populasi singa di rantau Afrika Barat terpencil daripada yang di Afrika Tengah tanpa banyak pertukaran sesama individu yang membiak. Jumlah individu matang di Afrika Barat dianggarkan oleh dua tinjauan berasingan pada 850–1,160 ekor (2002/2004). Terdapat perselisihan mengenai saiz populasi individu terbesar di Afrika Barat: anggarannya dari 100 hingga 400 ekor di akosistem Arly-Singou di Burkina Faso. Satu lagi populasi di Afrika Barat Laut terdapat di Taman Negara Waza dengan 14 ke 21 ekor singa. Oleh yang demikian, singa dikira sebagai spesies terjejas oleh IUCN, apalagi subspesies Asia adalah terancam. Tetapi jumlah singa Asia meningkat berbanding singa Afrika kebelakangan ini.

Pemuliharaan singa Afrika dan Asia memerlukan pendirian dan penyelenggaraan taman negara dan rizab mergastua. Antara yang terkenal sekali ialah Taman Negara Etosha di Namibia, Taman Negara Serengeti di Tanzania, dan Taman Negara Kruger di timur Afrika Selatan. Projek Ewaso Lions membela singa di Rizab-Rizab Negara Samburu, Buffalo Springs dan Shaba di ekosistem Ewaso Ng'iro, Kenya utara. Di luar kawasan-kawasan tersebut, isu yang timbul daripada pertembungan singa dengan manusia dan ternakan selalunya berkesudahan dengan pembasmian singa. Di India, suaka terakhir singa Asia terletak di Taman Negara Hutan Gir yang seluas  dan kawasan-kawasan sekeliling di India barat, yang mempunyai kira-kira 180&nbsp;ekor singa pada 1974 dan kira-kira 400 ekor pada 2010. Seperti di Afrika, terdapat banyak petempatan manusia yang dekat dengan habitat singa menimbulkan masalah antara singa, ternakan, orang tempatan dan pegawai mergastua. Populariti singa Barbar sebagai haiwan zoo pada suatu ketika dahulu bermakna bahawa singa-singa dalam kurungan seluruh dunia barangkali keturunan baka singa Barbar. Ini termasuk singa-singa di Port Lympne Wild Animal Park di Kent, England yang keturunan singa milik Raja Maghribi. 11 ekor lagi haiwan yang dipercayai singa Barbae ditemui di zoo Addis Ababa, iaitu keturunan singa milik Maharaja Haile Selassie. WildLink International dengan kerjasama Universiti Oxford melancarkan International Barbary Lion Project dengan tujuan mengenal pasti dan membiakbakakan singa Barbar dalam kurungan untuk diperkenalkan semula kelak ke dalam taman negara di Pergunungan Atlas Maghribi.

## Singa dalam budaya manusia

Singa merupakan ikon bagi kemanusiaan selama ribuan tahun, muncul di kebudayaan-kebudayaan seluruh Eropah, Asia dan Afrika. Biarpun ada kalanya menyerang manusia, singa menikmati gambaran positif sebagai kuat dan budiman dalam budaya manusia. Singa sering digambarkan sebagai "raja rimba" atau "raja mergastua"; maka singa merupakan lambang am kerabat diraja dan kebangsawanan, di samping lambang keberanian; singa terdapat dalam cerita-cerita dongeng Aesop si pencerita abad ke-6 SM.

Gambaran singa terdapat seawal zaman Paleolitik Awal. Ukiran gading berkepala singa betin dari gua Vogelherd di Swabian Alb, Jerman barat daya, bergelar *Löwenmensch* (manusia singa) dalam bahasa Jerman. Arca ini ditentukan berusia tidak kurang 32,000&nbsp;tahun dari budaya Aurignacia, tetapi mungkin datang dari 40,000 tahun dahulu. Arca ini ditafsirkan sebagai antropomorfik, iaitu haiwan yang diberi sifat manusia, malah mungkin merupakan gambaran dewa. Gambaran dua singa mengawan di "Kamar Rumpun Kucing" (*Chamber of Felines*) dalam lukisan gua Paleolitik berumur 15,000 tahun di perguaan Lascaux. Singa gua juga terlukis di Gua Chauvet yang ditemui pada 1994; dianggarkan umurnya 32,000&nbsp;tahun, tetapi mungkin sebaya atau lebih baharu daripada Lascaux.

Di Afrika terdapat bermacam-macam pandangan budaya mengenai singa mengikut rantau. Bagi sesetengah budaya, singa melambangkan kuasa dan kerabat diraja, malah sesetengah pemerintah berkuasa memakai timangan "singa". Misalnya, Marijata dari Empayar Mali (c. 1235–c. 1600) diberi nama "Singa Mali". Njaay, pengasas legenda kerajaan Waalo (1287–1855), kononnya dibesarkan oleh singa dan kembali kepada rakyat dalam bentuk separa singa untuk menyatukan mereka dengan ilmu yang diperoleh daripada singa. Di sesebahagian Afrika Barat, dibandingkan dengan sina merupakan satu pujian yang mulia sekali. Tatatingkat sosial masyarakat berkenaan bersangkut paut dengan alam haiwan, di mana singa mewakili golongan atasan. Tetapi di kawasan hutan tebal yang jarang kelihatan singa, harimau bintang yang lebih banyak dijadikan kemuncak tatatingkat. Di sesebahagian Afrika Barat dan Timur, singa dikaitkan dengan penyembuhan dan dilihat sebagai penghubung antara dukun dan alam ghaib. Adapun tradisi Afrika Timur lain yang menanggap singa sebagai lambang kemalasan. Dalam banyak cerita dongeng adanya singa yang digambarkan pendek akal dan senang diperalatkan oleh haiwan lain. Biarpun sering digunakan dalam cerita, pepatah dan tarian, singa jarang terdapat dalam seni lukis.

Tamadun Mesir Purba mengagungkan singa betina (si pemburu ganas) sebagai dewi perang. Antara singa yang terdapat dalam kalangan dewata Mesir adalah, Bast, Mafdet, Menhit, Pakhet, Sekhmet, Tefnut, dan Sphinx; Singa merupakan lambang agung di Mesopotamia kuno (dari zaman Sumer hingga Assyria dan Babylonia), di mana ia bersangkut-paut dengan kerajaan. Motif singa Babylon klasik dalam bentuk patung, ukiran mahupun lukisan dinding, sering digelar *singa melangkah Babylon*. Singa Nemea adalah simbolik di Yunani dan Rom purba, digambarkan sebagai buruj dan rasi Leo, malah dikisahkan dalam mitos yang mana kulitnya dipakai oleh pahlawan Heracles.

Singa merupakan lambang kitabi puak Judah dan akhirnya Kerajaan Judah. Singa seringkali disebut dalam Bible, terutamanya Kitab Danial di mana Danial enggan memuja Raja Darius dan dipaksa tidur di sarang singa tetapi terselamat secara ajaibnya. Dalam Kitab Hakim-Hakim, Samson membunuh seekor singa dalam perjalanan melawat seorang wanita Filistin.(). Kuasa dan kegarangan singa ditekankan apabila menggambarkan kemurkaan Tuhan (, ) serta ancaman daripada musuh-musuh Bani Israel (, ) dan Syaitan (). Kitab Yesaya menggambarkan singa berbaring dengan anak lembu dan anak manusia sambil makan jerami untuk menunjukkan keharmonian ciptaan (). Dalam Kitab Wahyu, singa, lembu, manusia, dan helang bersemayam di atas singgahsana syurga dalam wawasan Yohanes (). Gereja Kristian awal menggunakan gambaran ini untuk melambangkan empat injil, yang mana singa melambangkan Injil Markus.

Dalam pustaka Purana agama Hindu, Narasimha ("manusia singa") iaitu jelmaan (betara) Wisnu separa singa separa manusia dipuja oleh menyembah serta menyelamatkan penyembah anak Prahlada daripada bapanya si raja durjana Hiranyakashipu; Narasimha berbadan manusia tetapi berwajah dan bercakar singa. Nama "Singha" diguna pakai di India selama 2,000 tahun, pada mulanya hanya oleh kaum Rajput, sebuah warna (kasta) kesatria di India. Setelah lahirnya persaudaraan Khalsa pada 1699, penganut Sikh turut memakai nama "Singh" atas wasiat Guru Gobind Singh. Di samping jutaan Rajput Hindu masa kini, lebih 20 juta orang Sikh sedunia memakai nama Singh. Ternyata kelihatan di bendera-bendera dan jata-jata sekitar Asia dan Eropah, singa Asia turut berdiri tegak pada Lambang Kebangsaan India. Jauh di selatan Asia Selatan, singa Asia menjadi lambang Sinhala, majoriti etnik Sri Lanka; namanya datang dari bahasa Indo-Arya iaitu *Sinhala* yang bermaksud "keturunan singa", sementara singa yang mengangkat pedang menjadi ciri utama bendera Sri Lanka.

Singa Asia merupakan motif umum dalam seni Cina Singa mula-mula disenikan pada Zaman Musim Bunga dan Musim Luruh (abad ke-6 hingga ke-5 SM), malah semakin laris pada Dinasti Han (206 SM – 220 M) apabila patung singa pelindung mula dipasang di hadapan istana maharaja untuk perlindungan. Oleh sebab singa asing bagi negara Cina, gambaran rupa awalnya agak menyimpang dari yang sebenar; setelah kemasukan seni Buddha ke China pada zaman Dinasti Tang (selepas abad ke-6 M), singa selalunya tidak bersayap, pendek dan gempal tubuhnya, malah surainya keriting. Tarian singa merupakan tarian tradisional Cina yang mana penari meniru gerak-geri singa sambil memakai kostum singa diiringi paluan simbal, gendang dan gong untuk mencari tuah pada hari-hari kebesaran.

Negara pulau Singapura mendapat namanya daripada "singa" dan "pura" (kota) dalam bahasa Melayu yang didatangkan dari bahasa Tamil atau Sanskrit. Menurut Sejarah Melayu, nama ini diberikan oleh putera Melayu Sumatera abad ke-14 yang bernama Sang Nila Utama, yang menemui seekor makhluk bertuah seakan singa setelah mendarat di pulau ini daripada ribut petir.

"Singa" merupakan timangan beberapa pahlawan Eropah terkenal zaman Pertengahan, misalnya Raja Inggeris Richard the Lionheart, Duke Saxony Heinrich sang Singa, (), Raja Scotland William sang Singa, dan Raja Flanders Robert III yang bergelar "Singa Flanders"—sebuah lambang kebangsaan bangsa Flanders hingga kini. Singa sering digambarkan pada jata sama ada sebagai peranti pada perisai ataupun penyangga. Singa juga dijadikan lambang pasukan sukan, baik pasukan bola sepak kebangsaan seperti England, Scotland dan Singapura mahupun kelab-kelab terkemuka seperti Perlis FA (Singa Utara) dalam Liga Premier, Chelsea FC dan Aston Villa FC dalam Liga Perdana Inggeris, (bahkan Liga itu sendiri), dan sebagainya.

Singa masih tampil dalam kesusasteraan moden, baik Aslan yang bak dewa dalam *[[The Lion, the Witch and the Wardrobe]]* dan judul-judul berikutnya dari siri The Chronicles of Narnia karya C. S. Lewis, mahupun Sang Singa Pengecut yang lucu dalam *The Wonderful Wizard of Oz*. Penciptaan filem wayang gambar melanjutkan keunggulan lambang singa; antara singa yang terkemuka sekali ialah Leo the Lion iaitu maskot studio Metro-Goldwyn-Mayer (MGM) sejak 1920-an. 1960-an menyaksikan kebangkitan singa betina paling masyhur iaitu Elsa dari Kenya dalam filem *Born Free*. Peranan singa sebagai raja segala satwa digunakan dalam kartun seperti filem animasi Disney *[[The Lion King]]*.

## Lihat juga

* Felidae
* Harimau

## Rujukan

### Karya yang dipetik

* 

* 

* 

* 

* 

* 

## Pautan luar

* "Lion" Yayasan Hidupan Liar Afrika
* 10 Fakta tentang Singa yang Kita Harus Tahu The Patriots
* "Panthera leo" Perpustakaan Warisan Biokepelbagaian
*